ଦିଲ୍ଲୀରେ କମିଲା କରୋନା ପ୍ରକୋପ ! ୨୪ ଘଣ୍ଟାରେ ୯୫୬ କେସ୍, ୧୦୦ ତଳକୁ ଖସିଲା ମୃତ୍ୟୁ ସଂଖ୍ୟା - Prameya News7\nଦିଲ୍ଲୀରେ କମିଲା କରୋନା ପ୍ରକୋପ ! ୨୪ ଘଣ୍ଟାରେ ୯୫୬ କେସ୍, ୧୦୦ ତଳକୁ ଖସିଲା ମୃତ୍ୟୁ ସଂଖ୍ୟା\n30/05/2021 at 8:24 PM\nନୂଆଦିଲ୍ଲୀ ୩୦।୦୫ଃ ଦେଶର ରାଜଧାନୀ ଦିଲ୍ଲୀରେ କରୋନା ଭାଇରସ୍ର ଦ୍ବିତୀୟ ଲହରର ପ୍ରକୋପ କମିବାରେ ଲାଗିଛି। ସ୍ଥିତି ଧିରେ ଧିରେ ନିୟନ୍ତ୍ରଣକୁ ଆସିବାରେ ଲାଗିଛି। ଗତ ୨୪ ଘଣ୍ଟାରେ ରାଜଧାନୀରେ ଏକ ହଜାରରୁ କମ କେସ୍ ସାମ୍ନାକୁ ଆସିଛି। ଏହି ଅବଧିରେ ୭୮ ଜଣଙ୍କ ପ୍ରାଣହାନୀ ଘଟିଛି। ୪୬ ଦିନ ପରେ ପ୍ରଥମ ଥର ଦୈନିକ ମୃତ୍ୟୁ ସଂଖ୍ୟା ୧୦୦ ତଳକୁ ଆସିବା ଦିଲ୍ଲୀବାସୀଙ୍କ ସହ ରାଜ୍ୟ ସରକାରଙ୍କୁ ଆଶ୍ବସ୍ତ କରିଛି। ଏଥିସହ ସଂକ୍ରମଣହାର ହ୍ରାସ ପାଇ ୧.୨୫ ପ୍ରତିଶତରେ ରହିଛି।\nସ୍ବାସ୍ଥ୍ୟ ବିଭାଗର ତଥ୍ୟ ଅନୁଯାୟୀ, ଦିଲ୍ଲୀରେ ଗତ ୨୪ ଘଣ୍ଟାରେ ୯୪୬ ନୂତନ କରୋନା ଆକ୍ରାନ୍ତ ଚିହ୍ନଟ ହୋଇଛନ୍ତି। ଏହା ୬୮ ଦିନ ପରେ ସବୁଠୁ କମ ମାମଲା। ଏହି ସମୟରେ ୧୮୦୩ ଆକ୍ରାନ୍ତ ସୁସ୍ଥ ହୋଇ ଘରକୁ ଫେରିଛନ୍ତି। କରୋନାରେ ୭୮ ଜଣଙ୍କ ପ୍ରାଣହାନୀ ଘଟିଛି। ଦିଲ୍ଲୀରେ ମୋଟ୍ ସଂକ୍ରମିତଙ୍କ ସଂଖ୍ୟା ୧୪,୨୫, ୫୯୨ରେ ପହଞ୍ଚି ଥିବା ବେଳେ ଆକ୍ଟିଭ୍ କେସ୍ ସଂଖ୍ୟା ୧୨,୧୦୦ ରହିଛି।\nଦିଲ୍ଲୀରେ କରୋନା ମାମଲା ହ୍ରାସ ପାଇବାରେ ଲାଗିଛି। କିନ୍ତୁ କରୋନା ବିରୋଧୀ ଲଢେଇ ଏବେ ଶେଷ ହୋଇ ନାହିଁ। ଗତ ୨୪ ଘଣ୍ଟାରେ ରାଜଧାନୀରେ ୭୫,୪୪୦ ନମୁନା ଯାଞ୍ଚ କରାଯାଇଥିଲା। ଏଥିରୁ ମାତ୍ର ୯୪୬ ଜଣ ସଂକ୍ରମିତ ଚିହ୍ନଟ ହୋଇଛନ୍ତି। ଦିଲ୍ଲୀରେ ବର୍ତ୍ତମାନ ୫,୮୭୧ ଜଣ ହୋମ ଆଇସୋଲେସନରେ ଅଛନ୍ତି।
